
A cigány nem szitokszó - Roma érzékenyítő project alsó tagozaton

Kulcsszavak: cigány; érzékenyítés; tematikus hét; fejlesztő biblioterápia
Témánk: roma érzékenyítés alsó tagozaton. Alapjául egy, második osztályos tanulók körében elvégzett témahét szolgált, melynek célja volt, hogy a gyermekek elfogadóbbak, toleránsabbak legyenek egymással. További célként jelöltük meg a roma kisebbség iránti érzékenyítést, a sokszínűséggel szembeni elfogadástól, mint általánostól, eljutni a romák iránti toleranciához, mint konkrétumhoz. A project bemutatása során érintünk előzetes és kimeneti felméréseket, alkalmazott módszereket, tanulságokat.
A dolgozat egy érzékenyítő projekt bemutatására irányul. Egyéb felhasznált kutatói módszerek: szekunder szakirodalmak elemzése, integrálása, interjú készítés valamint élménypedagógia és fejlesztő biblioterápia alkalmazása változatos pedagógiai módszerek kíséretében.
Az interjúk céltudatosan készültek cigánysággal kapcsolatban lévő, valamint pedagógiában jártas személyekkel.
A projekt előzetes felméréssel indult és a tematikus hét utolsó napján elvégzett kimeneti felméréssel zárult.
Kutatói kérdések:
Alkalmas lehet-e egy, a sokszínűséggel foglalkozó tematikus hét arra, hogy a gyermekek cigánysággal kapcsolatos meglévő tapasztalataikat és viszonyulását pozitív irányba modifikálja?
A témahét következtében a gyermekeknél mekkora mértékben változik a sokszínűség iránti tolerancia?
Milyen, a roma gyermekek integrációját segítő, oktatást kiegészítő lehetőségek találhatóak Magyarországon?
Mérhető-e egy fejlesztő biblioterápiás foglalkozás eredménye, van-e erre alkalmas mérőeszköz?
Személyes eredmények:
A gyermekek részéről a cigány szó használata sokszor nem tudatos. A negatív viszonyulás az általános rossz viselkedés mellé társul. A hét során ízelítőt kaptak a cigány kultúrából, gasztronómiából, szakmákból, táncból stb. Így a megismerés által, közelebb kerültünk az elfogadáshoz, s már tudatosabban használják a cigány kifejezést. A program pozitívan zárult, a pedagógusoktól kapott támogató visszajelzések szerint is.
A gyermekek olvasáshoz való viszonyulását is vizsgáltuk. A biblioterápia hatását egzaktul mérni nem lehet, mégis kimutatható néhány értékes tapasztalat.
Az előítéletek és elfogadás kérdésköre túlságosan tág ahhoz, hogy ilyen rövid időszak alatt határozott és hosszan tartó eredményeket érjünk el. Tervben van, hogy nem hagyjuk kimerülni a témát csupán egy tematikus héttel, és a projektet bővítjük az alsó tagozat minden évfolyama számára. Még eredményesebb hatást várunk és a roma származású gyermekek könnyebb, egyszerűbb integrációját és elfogadását.



